Document ID: 31993D0100

Odločba Komisije
z dne 19. januarja 1993
o spremembi Odločbe Sveta 79/542/EGS o seznamu tretjih držav, iz katerih države članice odobrijo uvoz goveda, prašičev in kopitarjev ter svežega mesa in mesnih izdelkov, in o razveljavitvi odločb 89/15/EGS in 90/135/EGS
(93/100/EGS)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 72/462/EGS z dne 12 decembra 1972 o problemih glede zdravstvenih in veterinarskih pregledov ob uvozu govedi, prašičev, ovc in koz ter svežega mesa in mesnih izdelkov iz tretjih držav [1], kakor je bila nazadnje spremenjena z Uredbo Sveta (EGS) št. 1601/92 [2], in zlasti člena 3 Direktive,
ob upoštevanju Direktive Sveta 86/469/EGS z dne 16. septembra 1986 o pregledu živali in svežega mesa in ugotavljanju prisotnosti ostankov [3], in zlasti člena 7 Direktive,
ob upoštevanju Direktive Sveta 88/146/EGS z dne 7. marca 1988 o prepovedi uporabe nekaterih snovi s hormonskim delovanjem pri živinoreji [4], in zlasti člena 6 Direktive,
ker je bil z Odločbo Sveta 79/542/EGS [5], kakor je bila nazadnje spremenjena z Odločbo Komisije 93/99/EGS [6], določen seznam tretjih držav, iz katerih države članice odobrijo uvoz govedi in prašičev, svežega mesa kopitarjev in mesnih izdelkov;
ker z Odločbo Komisije 89/15/EGS [7], kakor je bila nazadnje spremenjena z Odločbo 91/487/EGS [8], države članice odobrijo uvoz živih živali in svežega mesa iz tretjih držav, ki so dale zagotovila v zvezi s pregledom živali in svežega mesa in ugotavljanjem prisotnosti ostankov snovi s hormonskim delovanjem;
ker se z Odločbo Komisije 90/135/EGS [9], kakor je bila nazadnje spremenjena z Odločbo 91/486/EGS [10], upoštevajo načrti o določitvi zagotovil, ki jih dajo nekatere tretje države v zvezi s pregledi in ugotavljanjem ostankov snovi z izjemo tistih s hormonskim delovanjem;
ker v okviru notranjega trga prost pretok živih živali in živalskih proizvodov vključuje organiziranje veterinarskega preverjanja pri uvozu iz tretjih držav na točki vstopa na ozemlje Skupnosti;
ker pravilno delovanje tega novega sistema temelji na enostavnosti posredovanja informacij in transparentnosti;
ker je za doseganja tega cilja nujno združiti različne sezname tretjih držav, iz katerih države članice odobrijo uvoz živih živali in svežega mesa, in tretje države navesti v skladu z oznako mednarodnega standarda (ISO oznaka);
ker so bila v zvezi z uporabo snovi s hormonskim učinkom za namen pitanja živih živali dana zagotovila pristojnih oblasti nekaterih držav, ki jih je treba upoštevati;
ker prepoved uporabe snovi s hormonskim učinkom za namen pitanja živali velja za žive živali, ki so namenjene zakolu; ker ni upravičeno, da ta prepoved vpliva na kopitarje, namenjene razmnoževanju in proizvodnji, ter na registrirane konje, ki prihajajo iz držav, navedenih v zvezi s kopitarji;
ker je treba tudi upoštevati regionalizacijo nekaterih tretjih držav, kakor je to določeno v Odločbi Komisije 92/160/EGS [11], kakor je bila nazadnje spremenjena z Odločbo 92/161/EGS [12];
ker je nujno upoštevati tudi uvoz ovc in koz iz tretjih držav;
ker nekatere države članice uvažajo žive ovce za takojšnji zakol iz Albanije in ker je kot začasni ukrep nujna odobritev neposrednega uvoza teh živali v zadevne države članice, dokler Komisija ne opravi veterinarske misije; ker je za takšen uvoz nujno določiti časovno omejitev 1. julij 1993;
ker so bila od pristojnih oblasti Litve in Ukrajine prejeta nekatera zagotovila in je ustrezno, da se Litva in Ukrajina v prvi fazi dodata na seznam o vnosu kopitarjev v Skupnost;
ker države članice ne smejo odobriti uvoza živali in živalskih proizvodov, zajetih v tej Odločbi, iz tretje države, če te živali in živalski proizvodi ne zadovoljujejo zahtev o zdravstvenem stanju živali za uvoz iz te države;
ker je treba ustrezno spremeniti Odločbo 79/542/EGS in razveljaviti odločbi 89/15/EGS in 90/135/EGS;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Odločba 79/542/EGS se spremeni:
1) Naslov se nadomesti z naslednjim:
"Odločba Sveta 79/542/EGS z dne 21. decembra 1976 o pripravi seznama tretjih držav, iz katerih države članice odobrijo uvoz goved, prašičev, kopitarjev, ovac in koz, ter svežega mesa in mesnih izdelkov"
.
2) V členu 1 se odstavek 3(a) in (b) nadomesti z naslednjim:
"3. Brez poseganja v Odločbo 92/160/EGS države članice odobrijo:
(a) uvoz kopitarjev iz tretjih držav ali delov tretjih držav, ki so navedene v delu 1 Priloge;
(b) začasen vnos registriranih konj iz tretjih držav v Skupnost ali ponovni vstop registriranih konj, potem ko so bili začasno izvoženi v tretje države ali dele tretjih držav, ki so navedene v delu 2 Priloge."
3) Členu 1 se doda naslednji odstavek 4:
"4. Države članice odobrijo uvoz živih živali, zlasti kopitarjev za zakol, mesa in mesnih izdelkov samo iz tistih tretjih držav ali iz delov tistih tretjih držav, ki so navedene na seznamu v delu 1 Priloge in so v skladu z zagotovili glede ostankov škodljivih snovi."
4) Priloga se nadomesti s Prilogo k tej odločbi.
Člen 2
Odločbi 89/15/EGS in 90/135/EGS se razveljavita.
Člen 3
Ta odločba je naslovljena na države članice.
V Bruslju, 19. januarja 1993

Labels: 17
5
0
3
6